Pár kilométer negyedóra alatt, sok piros lámpával
Négy jelzõlámpás csomópontban – az egyikben többször is – pirosat kap az az autós, aki Gyõr felõl Hegyeshalom irányába akar áthaladni Mosonmagyaróváron. Az alig néhány kilométeres útszakasz megtétele a legjobb esetben is közel negyedóráig tart.
Nyugodtan nevezhetjük Mosonmagyaróvárt „piros lámpás" városnak, ez a jelzõ azonban ezúttal nem az örömházakra értendõ, hanem az összehangolatlan közlekedési jelzõlámpákra. Míg más városokban jól összehangoltan mûködnek az egy útvonalon lévõ berendezések, addig ennek nyoma sincs Mosonmagyaróváron. A Gyõr felõl a városba érkezõk gyenge forgalom mellett is mintegy negyedórával számolhatnak, mire elérnek a Hegyeshalom felé kivezetõ útra. Kipróbáltuk, meddig tart ez az út.
Gyõr felõl érkezve a város határától néhány száz méterre máris lassítanunk kell, hiszen pirosra vált a lámpa, hogy a mellékútról érkezõk szabadon kifordulhassanak. Természetesen senki sem akart ki- vagy befordulni a mintegy fél perc alatt, amíg várakoznunk kellett. Következõ megálló a mosoni városrészben, az Ostermayer utcánál az újabb piros lámpa. Megint fél perc várakozás. Ezután szinte felüdülésnek számít, hogy a pár száz méteren belül lévõ másik két lámpánál zöldet kapunk.
A városi jelzõlámparendszer csúcspontja az Engels utcai keresztezõdés.
Itt mindössze öt(!) másodpercig szabad a jelzés a fõútvonalon haladóknak. Ezt követõen pedig több mint húsz másodpercig piros. Ebben a csomópontban a negyedik szabad jelzésen tudtunk csak átkelni, pedig még a forgalom sem volt erõs. Ezután ismét több száz méter felhõtlen, megállás nélküli autózás, majd a kórházhoz érve megint piros a lámpa. Fél perc után szabad a pálya és innen jó esetben már meg sem kell állnunk a városban.
Ezt az alig néhány kilométeres útszakaszt majd negyedóra alatt sikerült megtennünk gyenge forgalomban. Többször próbálkoztunk, hogy jobb idõt fussunk, de hiába mentünk késõ este vagy vasárnap délben – amikor szinte egyáltalán nincs forgalom –, a rendõrlámpák akkor is mûködtek és szinte minden alkalommal pirosat jeleztek. A jelzõlámpák beállításáért felelõs szakemberek szerint csupán az egymáshoz közeli jelzõlámpákat lehet összehangolni. Az egymástól nagy távolságra lévõ berendezések közt számos út csatlakozik a fõútvonalhoz, így nem tudják kiszámolni a forgalom folyamatos haladását és a lámpák összehangolását.
Néhány napja már nem csupán az autósok dühönghetnek a rosszul mûködõ lámpák miatt: a berendezések közelében lakók életét is megkeserítik. A Szent István király út és a Mosonyi utca csomópontjának közelében lakók éktelen sípolásra ébrednek reggelente és ugyanerre a hangra kénytelenek elaludni is késõ este. A keresztezõdésbe ugyanis a látássérültek átkelését megkönnyítendõ hangjelzõ berendezést szereltek fel. Ez amellett, hogy már az õrületbe kergeti a környék lakóit, a látássérülteknek sem sokat segít. Két egymásra merõleges gyalogátkelõhely jelzõlámpája szinte egymás mellett van, így aki nem lát, képtelen eldönteni, hogy melyik zebránál szabad a jelzés a sípoláskor. 

Méhes Ákos